Espoossa poliisi on antanut sakkoja pelleiksi pukeutuneille pelottelijoille. Poliisi otti kaksi naamioitunutta 15-vuotiasta poikaa kiinni Espoon Tapiolassa torstai-iltana. Pojille annettiin sakot järjestysrikkomuksesta ja asiasta ilmoitettiin heidän vanhemmilleen.

Muualla Uudenmaan alueella poliisi ei ole ottanut kiinni eikä sakottanut klovneiksi pukeutuneita henkilöitä.

Helsingin poliisin mukaan torstai-iltana Lauttasaaressa oli havaittu muutaman pelleksi pukeutuneen nuoren porukka, joka oli lähtenyt juoksemaan pakoon ennen kuin poliisi tuli paikalle. Malmilla puolestaan ilmoitettiin huutelijoista, jotka mahdollisesti olivat naamioituneita.

Poliisi arvelee, että viikonloppuna pellejä saattaa yhä olla liikkeellä.

– Asia on noussut voimakkaasti mediassa esille ja tästä on puhuttu niin paljon, arvelee ylikomisario Jere Roimu Helsingin poliisista.

– Kun viikonloppu tulee sopivasti, niin on hyvinkin mahdollista, että näitä tapauksia ilmenee lisää. Porukka lähtee viihteelle ja joku saattaa pikkaisen alkoholia otettuaan saada ahaa-elämyksen, että sellainen voisi olla hauskaa, Roimu jatkaa.

Ammattiklovnit ovat huolissaan pelleilmiöstä

Sairaaloissa lapsia viihdyttävät klovnerian ammattilaiset ovat harmissaan ilmiöstä.

– Nämä ihmiset, jotka naamioituvat pelotellakseen, eivät missään nimessä ole klovneja, kirjoittaa Sairaalaklovnit ry:n toiminnanjohtaja Aino Viertola tiedotteessa.

– Ilmiö perustuu jonkinlaiseen huomion hakemiseen ja sitä on hyvin vaikea käsittää. Lasten pelottelu on raukkamaista ja vastenmielistä. Siinä ei ole mitään hauskaa.

Sairaalaklovnit muistuttavat, että oikea klovneria on satoja vuosia vanha taidemuoto, joka perustuu vuorovaikutukseen, empatiaan ja hyvän mielen tuottamiseen.

– Klovneria ei ole koskaan tuhoavaa tai pahaa. Tällainen toiminta on vastoin kaikkia sen periaatteita. Klovnerian tavoitteena on tuottaa iloa, näyttelijä ja sairaalaklovni Tanjalotta Räikkä sanoo.

Räikkä on myös Sairaalaklovnit ry:n taiteellisen jaoksen puheenjohtaja.

– Olemme huolissamme, että klovneihimme suhtaudutaan varauksellisemmin näiden uutisten ollessa esillä, hän sanoo.